پانتومیم - سامی پاشازاده سزائی
پانتومیم
سامی پاشازاده سزائی(1936-1859)
هاسئکی طرفلرینده بیر چیخماز کوچهنین ایچینده تک دوران اوچ اوتاقلی بیر ائو، بیر مزار کیمی، سونسوز بیر سسسیزلیکله دولو ایدی. بیر اسکیمیشلیک و اونودولموشلوق ایچریسینده ترک ائدیلمیش حالدا قالیردی. چاتیسیندان قوپان بیر تاختا، دامیندان اوچان بیر کیرمیت، دیوارلاریندان دیگیرلهنن بیر داش ایللرجه دوشدویو یئرده قالاردی. هردنبیر چیرکین، قوجا بیر روم آروادی -جادوگرلره مخصوص دهشت و سوکونتله- چؤله چیخاراق ائوینده احتییاج دویدوغو وسایتلری ساتین آلار و تلم-تلهسیک ائوه گیریب ایتَردی. ائوین کیچیک باغچاسیندا دیوارا یاخین بیر بؤیوک آغاج، اییولون او قیزغین گونشی ایستانبولون بو طرفلرینی طاقتسیز بیر حرارت ایچینده بوراخدیغی زامان یارپاقلارینین آراسینا گیزلنمیش سرین بیر کولک یایماغا باشلایاراق او ائوین، او محلّهنین بیر بؤیوک یاشیل یئلپیگی کیمی هاوانی تزهلهیر و اونا بیر فراحلیق قازاندیراردی…
یازین بیر جومعه گونو، گون اورتاچاغی، بو ائودن، قولتوغوندا بوخچاسییلا چیخان بیر آدام، قاپیسینی ائعتینا و دیقّتله باغلادیقدان سونرا یولونا داوام ائتمهیه باشلادی. آرخادان باخیلینجا چیگینلرییله بئلینین گئنیشلیگی عئینی اولاجاق قدر کؤک اولان اوتوز اوچ یاشینداکی بو آدامین ائنلی، آنجاق چوخ قیسا قیچلاری اوزریندهکی یوکو ایستهدیگی طرفه آپارماق دا چتینلیک چکدیگی گؤرولوردو… بو اوزاق محلّهلرین تنها کوچهلرینده دوشونجهلی، غملی بیر شکیلده یولونا داوام ائدن بو آدام، خالقی گولدورمک اوچون گئدیردی…
آردینی اوخو/ Ardını oxu
urd_Arab ace_Arab urd_Arab azb_Arab azb_Arab azj_Latn